b'\n_START_ARTICLE_\nBranko Ivanu\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je gradbeni\xc5\xa1tvo na ljubljanski Tehni\xc5\xa1ki fakulteti. Od novembra 1941 je deloval v centralni tehniki Komunisti\xc4\x8dne partije Slovenije, bil 1942 zaprt v Ljubljani in Koncentracijskem tabori\xc5\xa1\xc4\x8du v Gonarsu, maja 1943 obsojen na 12 let je\xc4\x8de in februarja 1944 izpu\xc5\xa1\xc4\x8den. Priklju\xc4\x8dil se Narodnoosvobodilnemu boju in bil od maja 1944 med organizatorji odseka za notranje zadeve pri Predsedstvu Slovenskega narodnoosvobodilnega sveta. Po osvoboditvi je delal v sekretariatu za notranje zadeve Ljudske republike Slovenije. Za udele\xc5\xbebo v NOB je prejel partizansko spomenico 1941._NEWLINE_Od 1936 je bil aktiven pri letalstvu. Bil je pilot, vzgojitelj, tehni\xc4\x8dni svetovalec, funkcionar, predsednik Letalske zveze Slovenije (1951), podpredsednik Mednarodne letalske zveze (1954). Leta 1955 je zmagal na \xc5\xa1portno-turisti\xc4\x8dnem aerorallyju v Franciji; v \xc4\x8dasu kongresa Mednarodne letalske zveze v Parizu se je pri preizku\xc5\xa1anju francoskega letala smrtno ponesre\xc4\x8dil.'